सोशल मिडियाचेर केन्ना कितें सुपरहीट जायत तें सांगपाक येना. हालींच शंकरा वयलो एक म्होवाळ संस्कृत श्लोक व्हायरल जाल्लो पळोवपाक मेळटा. हर हर शंभू शंभू शिव महादेवा.... . पाश्चात्य शैलींत गायिल्लो हो संस्कृत श्लोक 3 कोटी परस चड लोकांनी पळयला. जाणें कोणे तो अपलोड केला, ताका हजारांनी, कांय जाणांक लाखांनी शॅर, लायक मेळ्ळ्यात. 1 कोटी परस चड लोकांनी तो पार्श्वसंगीत म्हूण वापरून स्वताचे व्हिडियो केल्यात.
 हो श्लोक वा भजन चड गाजलां ते ताचे चालीक लागून आनी तातूंत जी चली आसा, तिच्या विशिश्ट पद्दतीच्या आवाजाकूय लागून. ह्या पदाचे सगले कलाकार ओडिशांतले. ह्या पदाचें संगीतकार आसात, आकाश देव. गावपी जितू शर्मा. चडशें पद गायलां 21 वर्सांच्या अभिलिप्सा पांडा हाणें. ह्या पदाच्या येशाचें स्रय ताच्या आवाजाक वता, हातूंत दुबाव ना.
 बर्बील (किओंझार) शारांत रावपी अभिलिप्साचो मंजिल केदारनाथ आनी एक तेलगू अल्बम आयला. पूण ताका संवसारभर प्रसिद्धी मेळ्ळी ती ह्या गितान. अभिलिप्साचो आजो हार्मोनियम वाजयता. तीन वर्सां पिरायेचेर आज्या वांगडा तें गावपाक लागलें. ताचो बापूय लष्करांतल्यान निवृत्त जाला, आवय शिक्षिका. ताका एक भयण आसा. राॅकस्टार अभिलिप्सा हो ताचो युट्यूब चॅनल. जल्म 30 नोव्हेंबर 2001 चो. सेंट मेरी काॅन्व्हेंट, केंद्रीय विद्यालय आनी सेंट क्लारा लाॅ महाविद्यालयांत अभिलिप्साचें शिक्षण जालां.
 अभिलिप्सा ओरिसा सुपर सिंगर सर्तींत पयल्या 15 त येवंक नाशिल्ले. पूण हे सर्तींतलो ताचो एक व्हिडियो पळोवन गायक, संगीतकार जितू शर्मान ताका शंभू खातीर वेंचून काडले. अभिलिप्साक 2019 त राष्ट्रीय पांवड्याचेर ब्लॅक बेल्ट कराटेंत भांगरा पदक मेळ्ळां. तें ओडिशी नाचूय शिकलां. ताका फिरपाक आवडटा. अभिलिप्साक ताचे फुडले कारकिर्दी खातीर शुभेत्सा.
 सकयल व्हिडियो आसा, तातूंतलें पद दिसता ती नवी आवृत्ती. पद ईयर फोन लावन आयकुचें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 